
Párválasztó dallamok


Az archaikus magyar népi dallamvilág rokonságai
 
Általában a magyar népzenében párválasztónak hívjuk az olyan tánc kíséretére szolgáló dallamokat, melyeket énekelve a táncosok partnert választanak, illetve cserélnek. Dolgozatomban a „párválasztó” szó jelentése más kontextusba kerül, kivételesen nem a dallamot éneklők, hanem maguk a dallamok fognak „párt választani”. Megközelítésemben ez kétféleképpen történik, az egyik oldalról tájegységi elrendeződés alapján, másfelől pedig dallamrokonság szerint, így az összeállítások kétfelől fognak szorosan összekapcsolódni. A felhasznált és elemzett dallamtípusok csak a Bartók által régi stílusba sorolt népdalok közül kerülnek ki. Az új dallamtípus bemutatása a tájegységi csoporton belül történik, miközben tájegység-váltáskor ugyanaz az alapdallam-típus megmarad.

Ezen a koncepción keresztül szeretnék bemutatni hat dallamot, vagyis három pár dallamtípust. Az első két dallam a Bartók Béla által III. nagy dialektusterületről, a Dunántúlról származik, Somogyból és Baranyából, a második pár dallam az Erdélyi Mezőségről, a harmadik pár pedig a szintén erdélyi, de karakterében nagyon elérő Gyimesből. Célom a megszólaltatással is az lenne, hogy az ugyanazon dallamtípus elhangzása a tájegységi jellegzetességek bevonásával új kontextusba kerüljön.
A keretes szerkezet elérése érdekében választottam az elejére és a végére kis ambitusú, szintén régi stílusú dallamokat, ezek között kerülnek bemutatásra a nagy ívű ereszkedő pentaton dallamok.

Természetesen lehetetlen a magyar népzenének akár csak ezeket a kis tájait is bemutatni egy-egy dallamon keresztül, viszont remélem, hogy karakterében megfoghatóak lesznek az előadásmód beli, stílusbeli különbségek, mert ezektől lesznek egy-egy adott tájegységre jellemzőek a dallamok lokális variációi.
 



